Tânăr depistat de poliţiştii locali, în timp ce consuma droguri, într-o staţie de tramvai din Timișoara
Poliţiştii locali din Timişoara au depistat, joi seara, într-o staţie de tramvai din Timişoara, un tânăr de 22 de ani, dintr-o comună timişeană, care consuma droguri şi avea asupra sa un plic cu resturi vegetale de culoare verde oliv.
Agenţii locali au întocmit documentele necesare în vederea transmiterii cazului către poliţiştii Brigăzii pentru Combaterea Criminalităţii Organizate Timişoara pentru continuarea cercetărilor conform legislaţiei privind combaterea traficului şi consumului ilicit de droguri, arată un comunicat al poliţiei Locale Timişoara.
În cadrul unei acţiuni a poliţiştilor locali pe mijloacele de transport în comun şi pe malurile Canalului Bega, pentru identificarea persoanelor care nu respectă normele de convieţuire socială, existând indicii că unele persoane consumă substanţe cu potenţial psihoactiv şi agresează cetăţenii ieşiţi la promenadă în aceste zone.
În timpul acţiunii, a fost depistată o persoană care transporta un sac cu peturi reciclabile, cu tramvaiul, iar într-un al tramvai a fost surprins un bărbat consumând alcool, în ambele situaţii fiind luată măsura sancţionării contravenţionale.
Astfel de verificări vor avea loc şi în perioada următoare, menţionează Poliţia Locală Timişoara.